રબ ને બના દી જોડી: 5.5 ફૂટની પ્રજ્ઞાચક્ષુએ 13 વર્ષ મોટા 3 ફૂટના શિક્ષક સાથે કર્યા લગ્ન | નવગુજરાત સમય
જૂનાગઢની સેવાભાવી સંસ્થા સત્યમ સેવા યુવક મંડળ દ્વારા અનોખાં લગ્ન યોજાયાં હતાં
કોરોના કાળમાં ગાઇડલાઇન્સ પ્રમાણે ઘણા લગ્ન યોજાઇ ગયા. પરંતુ જૂનાગઢમાં થયેલા એક લગ્ને ખાસી ચર્ચા જગાડી છે. જૂનાગઢની સેવાભાવી સંસ્થા સત્યમ સેવા યુવક મંડળ દ્વારા અનોખાં લગ્ન યોજાયાં હતાં. ૫.૫ ફૂટની ઊંચાઇ ધરાવતી યુવતી અને ૩ ફૂટનું કદ ધરાવતાં યુવકે ફેરા ફર્યા.
મેંદરડા તાલુકાના રાજેશર ગામની શાંતાબેન મકવાણા નામની આ યુવતીની ઊંચાઇ 5.5 ફૂટ છે અને તેણે અંધ કન્યા છાત્રાલયમાં રહી બીએડ સુધીનો અભ્યાસ કર્યો છે. શાંતાબેનના લગ્ન જામજોધપુર તાલુકાના બુટાવદરના વતની રમેશભાઇ ડાંગર સાથે થયા છે.
શાંતા મકવાણા બાળપણથી જ સત્યમ સેવા યુવક મંડળની ગર્લ્સ હોસ્ટેલમાં રહે છે. તે જન્મથી જ પ્રજ્ઞાચક્ષુ છે. રમેશભાઇએ બીએ, પીટીસી સુધીનો અભ્યાસ કર્યો છે અને હાલ સડોદર ગામની તાલુકા શાળામાં પ્રાથમિક શિક્ષક તરીકે ફરજ બજાવે છે. ૩ ફૂટના કદની સાથે રમેશભાઇની ઉંમર ૪૨ વર્ષ છે, જ્યારે શાંતા મકવાણાની ઉંમર ૨૯ વર્ષ છે. કદની સાથે તેમની ઉંમરમાં ૧૩ વર્ષનો તફાવત છે.